বীরেন সিংয়ের কট্টর সমালোচক মণিপুরের প্রবীণ সাংবাদিকের অপহরণ

ইম্ফল: মুখ্যমন্ত্রীর পদ থেকে বীরেন সিংয়ের (Biren Singh) পদত্যাগের আবহের মধ্যেই মঙ্গলবার ভোররাতে অপহরণ করা হল মণিপুরের (Manipur) এক প্রবীণ সাংবাদিকে (Journalist)। ইম্ফলের (Imphal) বাড়ি থেকে তাঁকে অপহরণ হয়েছে বলে জানা গেছে। ৬৯ বছর বয়সি ওই সাংবাদিকদের নাম ইয়ামবেম লাবা (Yambem laba)। সন্দেহের তীর মেইতেই সংগঠনের (Meitei organization) দিকে। এখনও পর্যন্ত খোঁজ পাওয়া যায়নি সাংবাদিকের।

দ্য স্টেটসম্যান-সহ একাধিক সংবাদপত্রে গুরুত্বপূর্ণ পদে দায়িত্ব পালন করেছেন তিনি। বর্তমানে ফ্রিল্যান্সিং করেন। মণিপুরের টিভি টক শো’র অত্যন্ত পরিচিত মুখ ইয়াবেম সোমবারও একটি টেলিভিশন চ্যানেলে রাজ্যের বর্তমান রাজনৈতিক পরিস্থিতি নিয়ে কথা বলেন।

আরও পড়ুন: শূন্য পেয়েও ‘ইন্ডিয়া’ জোটের প্রাসঙ্গিকতা নিয়ে প্রশ্ন তুলল কংগ্রেস

ইয়াবেমের দাদা অবসরপ্রাপ্ত সেনা আধিকারিক ইয়াবেম আগাম্বা জানিয়েছেন, ভোর সাড়ে তিনটে নাগাদ একদল সশস্ত্র দুষ্কৃতী তাঁর ভাইয়ের মাথায় আগ্নেয়াস্ত্র দেখিয়ে তুলে নিয়ে যায়। সরকারিভাবে এখনও কোনও সংগঠন অপহরণের দায় নেয়নি।

জানা যায়, ইয়ামবেম লাবা মণিপুরের সদ্য প্রাক্তন মুখ্যমন্ত্রী বীরেন সিংয়ের কট্টর সমালোচক ছিলেন। মণিপুরের অবস্থা নিয়ে তিনি বার বার বীরেন সিংয়ের বিরুদ্ধে সরব হয়েছে। সোমবার রাতের টক শো-ও সাংবাদিক লাবা, সরকারকে কাঠগড়ায় তোলেন। তার পরেই আজ অপহরণ।

সাংবাদিকের দাদা ইয়াবেম আগাম্বা সাংবাদিকদের জানান, এর আগেও তার ভাইয়ের উপর হামলার ঘটনা ঘটেছে। গত চার মাসে এই নিয়ে তিনবার হামলা চালানো হয়েছে। সাংবাদিকতার পাশাপাশি ইয়াবেম মানবাধিকার নিয়ে কাজ করেন। একটা সময় মণিপুর রাজ্য মানবাধিকার কমিশনের সদস্য ছিলেন তিনি। ২০২৩ সালে একটি মামলায় পুলিশের হাতে গ্রেফতার হয়েছিল তাঁকে।

সূত্রের খবর, সাংবাদিক অপহরণের ঘটনায় মেইতেই জঙ্গি সংগঠনের হাত রয়েছে বলে অনুমান করা হচ্ছে। তবে তথ্য এখনও স্পষ্ট নয়।