অপহরণ করে টানা ৬ মাস গণধর্ষণ! ফের নারকীয়তা ওড়িশায়

ওয়েব ডেস্ক: ফের নারী নির্যাতন (Woman Harassment) বিজেপি শাসিত ওড়িশায় (Odisha)। বিগত কয়েকমাস ধরেই একাধিক যৌন নিগ্রহের (Sexual Harassment) ঘটনায় খবরের শিরোনামে বারবার উঠে এসেছে ওড়িশার নাম। আর এবার গণধর্ষণের অভিযোগ উঠল সেরাজ্যে। এবারেও ঘটনাস্থল ওড়িশার বালেশ্বর জেলা। সেখানে এক ২৩ বছরের তরুণীকে অপহরণ করে টানা ছয় মাস ধরে গণধর্ষণ (Gang Rape) ও শারীরিক নির্যাতনের শিকার করা হয়েছে বলে অভিযোগ উঠেছে। এই খবর সামনে আসতেই ফের একবার চাঞ্চল্য ছড়িয়েছে রাজ্যজুড়ে।

পুলিশ সূত্রে জানা গিয়েছে, স্থানীয় এক ব্যক্তি ওই তরুণীকে প্রথমে অপহরণ (Kidnap) করে এবং পরে ময়ূরভঞ্জ জেলার বারিপদায় আটকে রাখে। সেখানে দীর্ঘ ছয় মাস ধরে একাধিক ব্যক্তি তাঁকে ধর্ষণ ও শারীরিকভাবে নির্যাতন করে। সম্প্রতি সেই নৃশংস কারাগার থেকে ওই তরুণী কোনোমতে পালাতে সক্ষম হন। সোজা তিনি ভোগরাই থানায় যান এবং সেখানে সমস্ত ঘটনা খুলে বলেন। দায়ের হয় লিখিত অভিযোগও।

আরও পড়ুন: বৈষ্ণোদেবীর পথে ধস নেমে মৃত ৩০! শোকপ্রকাশ প্রধানমন্ত্রীর

ভোগরাই থানার ওসি রোহিত কুমার বল জানান, এর আগে চলতি বছরের ৩ মার্চ ঐ তরুণীর মা থানায় অভিযোগ করেছিলেন যে, তাঁর মেয়ে স্থানীয় এক যুবকের সঙ্গে পালিয়ে গিয়েছে এবং সঙ্গে নিয়ে গিয়েছে প্রায় সাড়ে তিন লক্ষ টাকার গয়না। সেই অভিযোগের ভিত্তিতেই তখন মামলা রুজু করা হয়েছিল। তবে এবার সেই ঘটনার এক উল্টো চিত্র দেখা গেল থানায়।

বর্তমানে তরুণীকে বালেশ্বরে একটি পুনর্বাসন কেন্দ্রে রাখা হয়েছে এবং বুধবার তাঁর মেডিকেল পরীক্ষা করা হয়েছে। পুলিশ জানিয়েছে, ঘটনার মূল অভিযুক্তসহ অন্যান্য অপরাধীদের গ্রেফতারের জন্য তল্লাশি চলছে। তবে এখনও পর্যন্ত কেউই ধরা পড়েনি পুলিশের জালে।